Glasgow Rangers

Rangers Football Club, algemeen bekend as Glasgow Rangers, is ’n professionele sokkerklub in Glasgow, Skotland. Die span ding mee in die Skotse Premiership, die hoogste afdeling van Skotse sokker. Rangers, die vierde oudste sokkerklub in Skotland, is in Maart 1872 gestig deur vier tienerseuns terwyl hulle deur West End Park (nou Kelvingrove Park) geloop het. Daar het hulle die idee bespreek om ’n sokkerklub te stig, en hulle eerste wedstryd teen die nou-ontbinde Callander in die Fleshers' Haugh-gebied van Glasgow Green in Mei van dieselfde jaar gespeel. Rangers se tuisveld, Ibrox Stadion, ontwerp deur die stadionargitek Archibald Leitch en geopen in 1929, is ’n Kategorie B-geklassifiseerde gebou en die derde grootste sokkerstadion in Skotland. Die klub speel nog altyd in koningsblou truie.

Rangers het die Skotse Ligatitel ’n rekord 55 keer gewen, die Skotse Beker 34 keer, die Skotse Ligabeker ’n rekord 28 keer, en die volledige plaaslike driekuns sewe keer. In 1972 het Rangers die Europese Bekerwennerbeker gewen nadat hulle twee keer die eindstryd verloor het, in 1961 (die eerste Britse klub om ’n UEFA-eindstryd te bereik) en 1967. Die klub het nog twee Europese eindstryde verloor: die UEFA-beker-einstryd in 2008 en die UEFA Europa League-eindstryd in 2022. Op grond van die aantal trofeë gewen, is Rangers een van die suksesvolste klubs ter wêreld.

Rangers het ’n langstaande wedywering met Celtic, en die twee Glasgow-klubs staan gesamentlik bekend as die Old Firm, wat beskou word as een van die grootste sokkerderby’s ter wêreld. Met meer as 600 Rangers-ondersteunersklubs in 35 lande wêreldwyd, het Rangers een van die grootste aanhangbasisse in wêreldsokker. Die klub hou die rekord vir die grootste reisende ondersteunersgroep in sokkergeskiedenis, toe ’n beraamde 200 000 Rangers-aanhangers in Manchester aangekom het vir die UEFA-beker-einstryd teen Zenit Sint Petersburg in 2008. Rangers het ook die grootste reisende ondersteuning na die buiteland geneem toe sowat 100 000 aanhangers Sevilla toe gereis het vir die Europa League-eindstryd teen Eintracht Frankfurt in 2022.

As een van die elf oorspronklike lede van die Skotse Sokkerliga, het Rangers voortdurend in die hoogste afdeling gespeel tot ’n finansiële krisis in die 2011–12-seisoen, toe die klub in administrasie geplaas is en die oorspronklike maatskappy gelikwideer is, met die bates wat na ’n nuwe maatskappystruktuur verskuif is. Die klub is aanvaar as ’n assosiaatlid van die Skotse Sokkerliga en in die vierde vlak van die Skotse ligastelsel geplaas vir die begin van die volgende seisoen. Rangers het toe drie promosies in vier jaar behaal en het teruggekeer na die Premiership vir die 2016–17-seisoen. Tydens hul opgang deur die Skotse laerafdelings, het Rangers die enigste klub in Skotland geword wat elke plaaslike trofee gewen het. In die 2020–21-seisoen het Rangers hul eerste Skotse kampioenskap in tien jaar gewen — hul 55ste ligatitel, wat destyds ’n wêreldrekord was.

 Sektariese en politieke neigings 

Rangers se geskiedenis is lankal verweef met ’n sterk Protestantse, Unionistiese en monargistiese identiteit. Onder voorsitters soos John Ure Primrose het die klub ’n beleid gevolg om nie Katolieke spelers te onderteken nie, wat eers in 1989 verander het toe Mo Johnston, ’n prominente Katoliek, aangesluit het. Sedertdien het Rangers meer internasionale spelers gewerf, en Katolieke spelers het alledaags geword—met Lorenzo Amoruso wat in 1999 die klub se eerste Katolieke kaptein geword het.

Die klub het verskeie veldtogte van stapel gestuur teen sektarisme en rassisme, soos die Follow With Pride-veldtog en die Old Firm Alliance saam met Celtic. UEFA het Rangers geloof vir hul pogings teen diskriminasie. Nietemin het sektariese gesange, rassistiese gedrag en omstrede simboliek by ondersteuners steeds vir negatiewe aandag gesorg. Rangers-aanhangers het onder meer Unie-vlae en slagspreuke soos "We are the people" gebruik, en talle ondersteun die Oranjeorde en woon daaraan verbonde optogte by. Die klub se gebruik van oranje en blou truie het ook kontroversie veroorsaak vanweë hul assosiasie met die Oranjeorde.

Rangers word dikwels beskou as ’n simbool van Britse lojaliteit in Skotland en Noord-Ierland, met aanhangers wat sterk steun toon vir die Konserwatiewe Party, Israel en die behoud van Noord-Ierland in die VK — ’n duidelike kontras met Celtic-aanhangers se steun vir Ierse en Palestynse nasionalisme.

 Verwysings 

 Externe skakels 
 Amptelike webwerf

Kategorie:Glasgow
Kategorie:Skotse sokkerklubs